NEHEMIA – DELEGERING (4) - www.bybelkennis.co.za
The mark of the immature man is that he wants to die nobly for a cause, while the mark of a mature man is that he wants to live humbly for one. -Wilhelm Stekel, geneesheer en sielkundige (1868-1940).
Bemoedig ‘n volk
Wat kan Nehemia doen om die optimisme te herstel? As die momentum eers verlore is, sal dit moeilik wees om dit weer aan die gang te kry. Natuurlik kan hy dit ignoreer en hoop dit gaan vanself weg. Dit gebeur nie sommer nie.
Hy kon dit regstel. Dit is wat Nehemia gedoen het. Hoe?
Hy tree op. Hy sien sy mense verloor moed. Daarom tree hy beslissend op. Soos in die verlede as daar ‘n krisis dreig bid hy. Baie mense sien nie gebed as optrede nie – dit is tydmors. Nehemia besef dat hy in ‘n geestelike stryd gewikkel is. Tot dusver het ons van drie geleenthede gelees waartydens Nehemia gebid het.
Toe hy die nuus van Jerusalem gehoor het (1:5 – 11)
Die skietgebed net voor hy die koning gesien het (2:4)
Toe die vyande die Jode gespot het en ‘n aanval beplan het (4:4 – 5, 9).
‘n Leier balanseer sy opsies. Jy kan nie bid en dan niks doen nie; optrede sonder gebed wys dat jy ‘n gebrek aan geloof het. Bid en optree – die volmaakte balans. En dag en nag wagte teen hulle uitgesit … Ek het die volk, gewapen met swaarde, spiese en pyle en boë, familiegewys ingedeel en hulle stelling laat inneem agter die muur onderkant elke plek waar die muur nog nie hoog genoeg was nie (4:9, 14)
‘n Leier kry sy mense betrokke. Bewus van hulle vrese kry Nehemia hulle betrokke by hulle eie selfbehoud. Hy rangskik hulle volgens hulle families. Van daardie dag af was een helfte van my manne aan die werk en het die ander helfte die spiese, skilde, pyle en boë en harnasse gereed gehou … Dié wat boumateriaal moes aandra, het met een hand die werk gedoen en met die ander hand ‘n wapen vasgehou. Die bouers het elkeen sy swaard om sy heupe vasgegord gehad (4: 13, 17 – 18). Nehemia vestig sy mense se aandag op die vyand – nie op hulleself nie – weg van hulle ontmoediging en selfbejammering en na hulle doel om hulle land te beskerm.
‘n Leier ken sy mense. Toe de las te swaar word, het Nehemia die werk gestaak. Hy begin eers weer toe die onmiddellike bedreiging verby was: Ons vyande het gehoor dat ons van hulle planne weet en dat God dit verydel het, en ons kon almal teruggaan muur toe, elkeen na sy werk toe (4:15). Soms is dit beter om eers ‘n tyd te wag voor jy verder gaan. Dit help vir uitputting. As jy agterkom jy en jou mense begin moed verloor, is dit beter om eers stil te staan. You will break the bow if you keep it always bent (Ou Griekse spreekwoord).
‘n Leier kommunikeer. Ons lees nêrens dat Nehemia ‘n groot motiveringtoespraak gehou het nie. Ons lees wel dat hy die vooraanstaande burgers, die ampsdraers en die res van die volk toegespreek het. Hy sê net wat nodig was. Jou mense het net woorde van bemoediging nodig.
‘n Leier herfokus. Die mense was bekommerd oor die puin om die bouprojek. Hulle moes weer leer om te fokus. Nehemia sê vir hulle: Dink aan die Here, groot en ontsagwekkend (4:14). Sodra ons moed verloor, dink ons net aan een ding: onsself. Die Israeliete was geen uitsondering nie.
‘n Leier herinner. Nehemia besef dat hy sy mense weer aan die rede vir hulle opoffering moes herinner. Hy weet hulle het weer motivering nodig. Hy herinner hulle aan hulle basiese verantwoordelikheid om diegene wat hulleself nie kon beskerm NIE, te beskerm: Veg vir julle broers, julle seuns en julle dogters, julle vrouens en julle huise (4:14). Dit tesame met die terugtrekking van die vyand beteken dat die bouwerk weer hervat word – elkeen keer terug na sy werk toe.
Volgende keer kyk ons na die volgende kenmerk van ‘n leier: probleemoplossing.